Sav-douar an Diwazh

Sav-douar an Diwazh a zo ur chaoser gant un hent warnañ, savet a-hed ribl kleiz al Liger e-kreiz an XIX kantved. 15,8 km a hirder zo dezhañ ha gwareziñ a ra ouzh an doureier-beuz ur saonenn strujus teir c'humun enni : Diwazh-Liger, Sant-Juluan-Kankell ha Goueled-Goulen. Perc'hennet eo ar sav-douar gant Kuzul-departamant Liger-Atlantel.

 Deskrivadur 
Graet eo bet gant douar ha traezh, sintret gant mein. Emañ e zeroù e ribl kleiz an Diwazh, ar stêr hag a verk an harzoù etre Bro-C'hall ha Breizh, e kêriadenn Port-Moron (e kumun Chapel-Baz-Meur). Tizhout a ra goude ar c'hember etre al Liger hag an Diwazh, ha kenderc'hel a ra a-hed ribl kleiz al Liger betek kêriadenn Les  Grésillières e Goueled-Goulen, en traoñ da c'henoù kanol Goulen. Boulouard tro-kêr Naoned a dremen a-us dezhañ e Goueled-Goulen.

Un hent a zo warnañ, m'eo bevennet an tizh da 70 km/h, ha berzet ouzh ar c'harbedoù ouzhpenn 8 tonenn. E 2001 e oa bet 8000 karr o tremen warnañ bemdez. 

Labourioù a oa bet graet etre 1994 ha 2009 evit 10 M € (50% gant at Stad ha 50% gant ar Rannvro).

 Istor 
Goude an dourioù-beuz stank, en o zouez hini 1845, e voe krouet ur sindikad gant tud Sant-Juluan-Kankell, Chapel-Baz-Meur ha Goueled-Goulen evit ma vefe savet ur chaoser da stourm ouzh ar c'hreskoù-dour. A-benn ar fin e voe kroget al labourioù e 1847 hag echuet e voent e 1856. Kreñvaet e voe ar sav-douar etre 1860 ha 1870 hag un hent warnañ a voe digoret evit lakaat ar c'hirri da dremen. Kreskiñ a reas kalz an dremeniri pa voe digoret pontoù Malvid ha Tarvieg e deroù ar bloavezhioù 1880.
Un draezheg, tiez, pretioù, en o zouez hini Clémence Lefeuvre, krouerez an amann gwenn, en em stalias warnañ, e tu an c'hêriadennoù ouzh traoñ. En tu all e veze degemeret kobiri er porzhioù. Ober a reas o mad ar winierien hag al legumajerien eus an douaroù strujus ha limouzek-se. Met echu e voe gant labour ar chalantoù hag a ziskene ar Goulen karget gant gwin ha raz.

Dic'hlannañ a reas ar stêr div wech : unan e 1856, eben e 1910. Tizhet e voe 8000 den gant dourioù-beuz 1910, e seizh kumun (Chapel-Baz-Meur, Sant-Juluan-Kankell, Goueled-Goulen, Gorre-Goulen, Chapel-Huelin, Lannerell ha Lavreer-Botorel), o tresañ ul L, a-hed ar sav-douar eta. Louis Puech, ministr al Labourioù Foran e gouarnamant Aristide Briand, ha Gabriel Guist'hau (issekretour Stad ar Morlu ha maer Naoned), a yeas di da welout stad an traoù. Un tri-ugent kartenn-bost bennak a voe embannet e koun ar gwallreuz-se.

 Levrlennadur 
L’architecture rurale du Pays du Vignoble Nantais gant Syndicat Mixte du Pays du Vignoble Nantais, CAUE 44, 2002.
Fenêtres sur le Pays du Vignoble Nantais, Syndicat Mixte du SCoT et du Pays du Vignoble Nantais, 2011.
Quais et levées de Loire gant Les cahiers du conservatoire, nv4, kollok aozet e 1997 gant Mirva glannoù al Liger, Kuzul-Rannvro Broioù al Liger, 1998.
La Divatte, une levée entre Hommes et Loire gant Anne Matthieu, Embannadur Kuzul-departamant Liger-Atlantel, 2000.
La Chapelle-Basse-Mer, Patrimoine et histoire en Pays nantais gant Yves-Bernard Gasztowtt, Association du Patrimoine Chapelain,, 2013.
La Chapelle-Basse-Mer commune ligérienne gant Valérie Jousseaume, Nicole Croix ha Denis Mercier, Presses universitaires de Rennes, 2003.
Histoire de Basse-Goulaine, un village entre Loire et Goulaine gant Alain Bergerat, 1994.

 Daveoù 

Rummad:Liger
Rummad:Liger-Atlantel
Rummad:Gwinieg Naoned
Rummad:Chaoserioù